30-июнь – Ёшлар куни муносабати билан туман ҳокими нутқи
Ассалому алайкум, ҳурматли ёшлар, тадбир иштирокчилари!
Аввало, барчангизни мамлакатимиз ҳаётида муҳим аҳамиятга эга бўлган 30-июнь – Ёшлар куни байрами билан чин қалбимдан муборакбод этаман.
Бугунги кунда Янги Ўзбекистон тараққиёти, халқимиз фаровонлиги ва мамлакатимизнинг эртанги куни айнан билимли, ташаббускор, ватанпарвар ва фидойи ёшлар қўлида эканлиги барчамизга яхши маълум. Шу боис давлатимиз раҳбари томонидан ёшларга оид давлат сиёсати устувор вазифа сифатида белгиланиб, уларнинг таълим олиши, касб-ҳунар эгаллаши, тадбиркорлик билан шуғулланиши, иқтидорини намоён этиши учун кенг имкониятлар яратилмоқда.
Азиз ёшлар!
Бугун туманимиз ёшлари ҳам ушбу имкониятлардан самарали фойдаланиб, турли соҳаларда муносиб натижаларга эришмоқдалар. Хусусан, таълим, спорт, маданият, ахборот технологиялари, тадбиркорлик ва инновациялар соҳаларида юксак натижалар қайд этилмоқда.
[bookmark: _GoBack]Жорий йил давомида туманимизда ёшларни қўллаб-қувватлашга қаратилган қатор ишлар амалга оширилди. 736 нафар ёшлар доимий иш билан таъминланди, 510 нафар ёшларга тадбиркорлик фаолиятини бошлаш учун 25 млрд 500 млн сўм миқдорда имтиёзли кредитлар ва субсидиялар ажратилди. 491 нафар ёшлар касб-ҳунар ва замонавий технологияларга ўқитилди. Оталиққа олинган 230 нафар ёшларнинг 145 нафари соғломлаштирилди. Ёшлар дафтари жамғармаси орқали 120 нафар ёшларга 380 млн сўмлик ижтимоий – иқтисодий ёрдамлар кўрсатилди.
Айниқса, таълим соҳасидаги ютуқларимиз эътиборга лойиқдир. Мактаб битирувчиларининг олий таълим муассасаларига кириш кўрсаткичлари йил сайин ошиб бормоқда. Жорий йилда туманимиздаги мактаб битирувчиларининг 424 нафари муддатидан олдин олий таълимга кириб бўлганлиги албатта қувонарлидир. Ёшларимиз Республика ва Халқаро фан олимпиадалари, турли танлов ва мусобақаларда фаол иштирок этиб, юқори натижаларни қўлга киритмоқдалар. Биргина мисол, Тараққиёт маҳалла фуқаролар йиғинида жойлашган 32-умумтаълим мактаби 298 нафар ўқувчилари Миллий ва халқаро сертификатларга эга бўлиб, 65 нафар битирувчилари муддатидан олдин олий таълим муассасасига имтихонсиз кириш имкониятини қўлга киритганлиги ҳам Муҳтарам юртбошимиз ҳамда вилоят ҳокимимизнинг таълим сохасига катта эътибор бераётганидан далолатдир.  
Спорт соҳасида ҳам қувонарли натижаларга эришилди. Туманимиз спортчилари вилоят, республика ва халқаро мусобақаларда ғолиб ва совриндор бўлиб, юртимиз байроғини баланд кўтармоқдалар. Спортнинг “Бокс” тури бўйича ёшлар ўртасида бўлиб ўтган Осиё чемпионатида Гуркиров фарзанди Абдуллаева Зебинисо фахрли 1-ўринни эгаллаб, Осиё чемпионлигига сазовор бўлди. Хитой давлатида бўлиб ўтган Осиё чемпионатида Қашқарлик маҳалласи фарзанди Маҳкамов Шахриёр спортнинг “Байдарка ва каное” йўналишида Осиёда фахрли 1-ўринни эгаллаб Осиё чемпионлигига сазовор бўлган.  Ўзбекистон чемпионатида “Пара енгил атлетика” йўналишида Илхомжонов Имронбек Республика босқичида фахрли 1-ўринни эгаллаб, Ўзбекистон чемпиони унвонига сазовор бўлган. Бу эса соғлом ва баркамол авлодни тарбиялаш йўлида олиб борилаётган ишлар самарасидир.
Қадрли ёшлар!
Сизлар Янги Ўзбекистоннинг ҳал қилувчи кучисиз. Мамлакатимиз келажаги, халқимиз орзу-умидлари ва эзгу мақсадлари сизларнинг билимингиз, салоҳиятингиз ва ғайрат-шижоатингиз билан чамбарчас боғлиқдир. Шунинг учун ҳам доимо изланишдан, ўқишдан ва ўз устингизда ишлашдан тўхтаманг. Ватанимиз тараққиёти учун муносиб ҳисса қўшиш ҳар биримиз учун шарафли бурч ҳисобланади.
Биз ёшларимизнинг ҳар бир ташаббусини қўллаб-қувватлаш, уларнинг муаммоларини ҳал этиш ва янги имкониятлар яратиш борасидаги ишларимизни бундан буён ҳам изчил давом эттирамиз.
Сизларга мустаҳкам соғлиқ, бахт-саодат, илм-фан ва меҳнат фаолиятингизда улкан зафарлар тилайман.
Юртимиз тинч, осмонимиз мусаффо, ёшларимизнинг келажаги порлоқ бўлсин!
Эътиборингиз учун раҳмат!






